सचिन पायलट ने केंद्र सरकार से उसके पांच साल के कामकाजों पर श्वेतपत्र लाने की मांग की  
सचिन पायलट ने केंद्र सरकार पर निशाना साधा
पायलट ने पांच साल के कामकाजों पर श्वेतपत्र लाने की मांग की 
'राजस्थान सरकार ने युवाओं को मौका प्रदान करने के लिए काम शुरु किया है'
राजस्थान के उपमुख्यमंत्री सचिन पायलट ने रविवार को केंद्र सरकार से उसके कार्यकाल में देश में उसके द्वारा किये गये कार्यों पर एक श्वेतपत्र लाने की मांग की. पायलट ने यहां संवाददाताओं से बाचतीत में कहा, ‘‘मोदी सरकार को अपने कार्यकाल में देश में किये गये अपने कार्यों पर एक श्वेतपत्र जारी करना चाहिए.'' उन्होंने कहा कि इस सरकार ने बस समाज के विभिन्न वर्गों को डराने तथा देश के संवैधानिक संस्थानों को नुकसान पहुंचाने का काम किया किया है. वह यहां यंग प्रेसिडेंट ऑर्गनाईजेशन ऑफ इंडिया द्वारा आयोजित ‘टर्निंग द टाईड' कार्यक्रम में हिस्सा लेने आये थे.    
जब प्रदेश कांग्रेस अध्यक्ष पायलट से राज्य की नयी सरकार के बारे में पूछा गया तो उन्होंने कहा, ‘‘कांग्रेस अध्यक्ष राहुल गांधी ने कहा था कि सरकार और जनता के बीच दूरी खत्म होनी चाहिए. अब राज्य में जनता की सरकार है और हमने सभी संबंधित पक्षों के साथ चर्चा कर जनोन्मुखी नीतियां बनाने की दिशा में काम शुरु किया है.''    
उन्होंने कहा कि उनकी सरकार ने किसानों का आर्थिक संकट दूर करने और युवाओं को मौका प्रदान करने के लिए काम शुरु किया है.